
‏כ"ג תשרי תש"פ
‏22 אוקטובר 2019
לכבוד                                              				


שלום רב,
                        

הנדון: בקשה לקבלת מידע מכוח חוק חופש המידע, תשנ"ח 1998 – 
תקנים - מוצרי צריכה לפעוטות וילדים
ראשית, תודה על פנייתך בנושא שבנדון.
בבקשת המידע שהעברת אלינו, ביקשת לקבל מידע בנושא תקנים עבור מוצרי צריכה לפעוטות וילדים וביצוע פעולות פיקוח ואכיפה.
בקשתך נבחנה בראי ההיבטים המקצועיים הרלוונטיים, לצד המישור המשפטי ובהלימה לסעיפי חוק חופש המידע, תשנ"ח-1998 (להלן: "החוק"). 
בשם המשרד אבקש להשיבך בדברים הבאים:
1. משך הזמן הממוצע להשלמת הליכי התקינה:
הליכי קביעת תקנים בישראל, לרבות למוצרי פעוטות וילדים, נקבעו לפורטו בחוק התקנים, תשי"ג-1953, על תיקוניו. בכלל זה קבע החוק את ההליכים לאכרזת הרשמיות ממועד העברת התקן מהמכון אל הממונה על התקינה.
אין באפשרות המשרד לחשב את ממוצע הזמן שלקח תהליך האכרזה של כל התקנים משנת 2010 עד 2019.
בהתייחס לשני התקנים הספציפיים המוזכרים במכתב -
1. ת"י  14372 "מוצרים לשימוש ילדים ולטיפול בהם - סכין, כף ומזלג (סכו"ם) ואבזרי האכלה: דרישות בטיחות ובדיקות":
התקן עבר מספר תהליכי האכרזה בגין עדכון הליכי חקיקה והחזרתו למכון לצורך ביצוע תיקונים, משך הזמן הכולל היה כדלקמן -
· תחילת התהליך - 11.10.2015.
· סיום התהליך (פרסום ברשומות) 1.02.2018.
· כניסה לתוקף של האכרזה 01.05.2018
2. ת"י 6558 חלק 1 "בטיחות תכשיטים: תכשיטים לילדים - דרישות בטיחות":
· תחילת הליך האכרזה - 21.07.2017.
· סיום התהליך (פרסום ברשומות) - 30.05.2018.
· כניסה לתוקף של האכרזה - 01.09.2018.
2. משך הזמן הממוצע להכנסת תקנים רשמיים לצו ייבוא חופשי:
1. ת"י 14372 "מוצרים לשימוש ילדים ולטיפול בהם - סכין, כף ומזלג (סכו"ם) ואבזרי האכלה: דרישות בטיחות ובדיקות": 
התקן טרם עודכן בצו יבוא חופשי. הצו נתחם לאחרונה על ידי השר והוספת התקנים לצו צפויה להתבצע בזמן הקרוב.
2. ת"י 6558 חלק 1 בטיחות תכשיטים: תכשיטים לילדים - דרישות בטיחות": 
התקן טרם עודכן בצו יבוא חופשי. הצו נתחם לאחרונה על ידי השר ונשלח לפרסום ברשומות (טרם פורסם) והוספת התקנים לצו צפויה להתבצע בזמן הקרוב.
3. מימון הליכי התקינה: 
משרד האוצר ומשרד הכלכלה והתעשייה הם המממנים מדי שנה את פעילותו של אגף התקינה של מכון התקנים הישראלי, לרבות פעילות ועדות תקינה .
אין בידנו מידע פרטני על הגורם שביקש / יזם את הכנת התקנים. לקבלת מידע זה יש לפנות למכון התקנים.
4. מספר הבקשות אשר התקבלו ממשרדי ממשלה / גורמים אחרים לקידום הליכי תקינה בתחום מוצרי פעוטות וילדים: 
אין בידי המשרד מידע מרוכז בנושא.
יחד עם זאת, נציין כי האכרזות שלעיל (ת"י 6558/1, ת"י 14372) הינן ביוזמה/בקשה של משרד הבריאות, איגוד רפואי בריאות הציבור, ארגון "אדם טבע ודין" ובתמיכת מינהל התקינה. 
כאמור לעיל, לקבלת מידע מפורט זה יש לפנות למכון התקנים.

5. מספר פעולות פיקוח ואכיפה יזומות למוצרי פעוטות וילדים בשנים 2016 – 2019*:
	פעולות פיקוח ואכיפה יזומות למוצרי פעוטות וילדים
בתקופה  2016 – 2019 (אוגוסט)

	סוג הפעולות
	מספר הפעולות

	סה"כ פעולות פיקוח למוצרי פעוטות וילדים
	4283

	מספר תיקי אכיפה שנפתחו בנוגע למוצרי פעוטות וילדים
	469

	סה"כ מוצרי פעוטות וילדים שהתגלו בהם אי-התאמות לתקן רשמי 
	197 (מתוכם 102 מוצרים בהם נמצאו ליקויים חמורים)


* עד חודש אוגוסט 2019
6. מספר המפקחים בעלי סמכות לבצע פעולות פיקוח מטעם משרד הכלכלה:
כמות המפקחים משתנה עקב ניידות שאינה בשליטת מינהל התקינה. 
בין השנים 2016 – 2019 מנתה מצבת המפקחים במינהל התקינה בין ארבעה לשמונה מפקחים.
7. היכן מבוצעות פעולות פיקוח ואכיפה לקיום הוראות חוק התקנים, התש"י-1953:
בשלב היבוא, מתבצעות בדיקות של מוצרי פעוטות וילדים לכל דגם ולכל משלוח על ידי מעבדות מוכרות (זה משטר הבדיקות המחמיר מבין 4 משטרי בדיקות למוצרים מיובאים שנקבעו בחוק ובנהלים).
בשווקים, מתבצעת פעילות האכיפה לפי תכנית עבודה מבוססת ניהול סיכונים  ומידע מקדים בהתחשב בסדרי עדיפויות ובמשאבים. 
יצוין כי למוצרים הנדונים ניתנת עדיפות גבוהה.
8. סוגי הביקורות שנערכו למוצרי צריכה לפעוטות וילדים:
בטבלה המצורפת לסעיף 5, מוצג מידע בעניין פעולות פיקוח ואכיפה בשווקים למוצרי פעוטות וילדים שחלים עליהם תקנים ישראליים רשמיים. 
המצרכים של פעוטות וילדים הניטלים לבדיקה במסגרת האכיפה בשווקים, נבדקים לפי כל דרישות התקנים הרשמיים החלים עליהם, ובכלל זה בדיקות הבטיחות והבדיקות של הימצאות חומרים מסוכנים. 
כמפורט בטבלה שבסעיף 5, בין השנים 2016 עד אוגוסט 2019 - נבדקו 469 מוצרים מהסוג הנדון.
9.   אופן הטיפול בחריגות מדרישות התקן הרשמי:
כאמור לעיל, הבדיקות המבוצעות למוצרים של פעוטות וילדים במסגרת האכיפה בשווקים, הנן בהתאם לדרישות התקנים הרשמיים החלים על המוצרים, כולל בדיקות של אספקטים בטיחותיים ואספקטים של חומרים מסוכנים. 
בטבלה המצורפת לסעיף 5 ניתן מידע כמותי בעניין פעולות פיקוח ואכיפת למוצרי פעוטות וילדים שחלים עליהם תקנים ישראליים רשמיים, כולל מידע כמותי על אי ההתאמות שנמצאו: 
· תתי סע' א' ו ב':  מספר מקרים בהם נמצאו חריגות מדרישות בטיחות ו/או לשיעור חומרים מסוכנים -  הוא  102.
· תת סע' ג': ביצע איסוף מוצרים (Recall) – בכל תיק בו התגלו ליקויים קריטיים שעלולים לפגוע בבריאות או בבטיחות של ילדים, נדרש (בהתאם לנסיבות העניין) איסוף של המוצרים מהשוק, החזרתם לספק בחו"ל או השמדתם, או סילוק הליקויים בהם –הכול בנסיבות העניין. 
היות ולא קיימת מערכת ממוחשבת המאפשרת איסוף נתונים בעניין, לא ניתן להצביע על מספר מוחלט. 
יובהר: פרסום ואיסוף המוצרים בפועל תלויים בנסיבות העניין שמתגלות במהלך טיפול בתיק. 
כיוון שבכל תיק עם ליקוי חמור (102 תיקים) דרשה היחידה פרסום ואיסוף של המוצרים בפועל, היעדר מערכת ממוחשבת מחייב איסוף המידע בדרך של בחינת כל תיק ותיק בנפרד, זאת על מנת לבדוק אם אכן בוצע איסוף המוצרים ב”ריקול” - דבר דורש זמן רב. 

·  תת סע' ד': עדיין לא ניתן להטיל עיצומים כספיים. 
אנו נמצאים בשלב מתקדם  לקראת השלמת ההיערכות שתאפשר הפעלת הסמכויות לעיצומים כספיים לפי סעיפים 16א ו-16ב בחוק התקנים.
· תת סע' ה: בגין אי-עמידות של מוצרי פעוטות וילדים בדרישות התקן, נפתחו 36 הליכים פליליים נגד עסקים מפרים.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, נשמח להיות לך לעזר גם בעתיד.


בברכה
יוסי זולפן,

  הממונה על חוק חופש המידע
   משרד הכלכלה והתעשייה

העתק: עו"ד אמל כולאב, הלשכה המשפטית       
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

